K O R R A L D U S

Haapsalu			     19. november 2025 nr 1003
 
Rohuküla sadama lõunabasseini sadamarajatiste 
rekonstrueerimise keskkonnamõju hindamise aruande 
nõuetele vastavaks tunnistamine

AS Saarte Liinid esitas Haapsalu Linnavalitsusele 22.10.2025 keskkonnamõju hindamise ja keskkonnajuhtimissüsteemi seaduse kohaselt Rohuküla sadama lõunabasseini sadamarajatiste rekonstrueerimise keskkonnamõju hindamise (KMH) aruande koos lisadega nõuetele vastavuse kontrollimiseks ja nõuetele vastavaks tunnistamise otsuse tegemiseks.

Asjaolud

AS Saarte Liinid (arendaja) kavandab Rohuküla sadama lõunabasseini sadamarajatiste (Läänemuul, Lõunamuul ja Ristmuul) rekonstrueerimist Lääne maakonnas Haapsalu linnas Rohukülas Rohuküla sadam 1 maaüksusel. Rajatiste rekonstrueerimise eesmärk on tagada jätkuvad võimalused mandri ja saarte vahelise parvlaevaühenduse sujuvaks toimimiseks, Rohuküla kaubasadama otstarbekaks ja ohutuks kasutamiseks ning kala-, väike- ja muude laevade mugavate ja ohutute sildumisvõimaluste pakkumiseks. Kavandatud on mittetaastatavate muulide lammutamine, nõlvakindlustuse tugimüüri rajamine, betoonist kaldteede rekonstrueerimine (jääteele mahasõit ja aluste veeskamiskoht) ning sadama veevarustuse, kanalisatsiooni, elektrivarustuse ja välisvalgustuse rekonstrueerimine. Lisaks kavandatakse akvatooriumi süvendamist vajaliku sügavuseni mahus kuni 210 000 m³ ja hooldussüvendustöid iga 3 aasta järel kuni 10 000 m³. KMH raames viidi läbi Natura asjakohane hindamine Väinamere loodus- ja linnualale. 

Keskkonnamõju hindamise ja keskkonnajuhtimissüsteemi seaduse (KeHJS) § 3 lg 1 punkti 1 kohaselt tuleb hinnata keskkonnamõju, kui taotletakse tegevusluba või selle muutmist ning tegevusloa taotlemise või muutmise põhjuseks olev kavandatav tegevus toob eeldatavalt kaasa olulise keskkonnamõju. Rohuküla sadama lõunabasseini kaitserajatiste kompleksi rekonstrueerimise puhul on tegevuslubadeks ehitusluba ja vee erikasutusluba. Kavandatava tegevuse keskkonnamõju hindamine algatatakse vastavalt KEHJS § 11 lg 1 kohase tegevusloa (ehitusloa) taotluse esitamisel. 

Keskkonnamõju hindamise ja keskkonnajuhtimissüsteemi seaduse (KeHJS) § 6 lg 1 p 171 kohaselt on merepõhja tahkete ainete uputamine alates ainete mahust 10 000 kuupmeetrit olulise keskkonnamõjuga tegevus ning sellisel juhul algatatakse KeHJS § 11 lg 3 alusel kavandatava tegevuse KMH selle vajadust põhjendamata. Lisaks tuleb KeHJS § 3 lg 2 kohaselt keskkonnamõju hinnata, kui kavandatakse tegevust, mille korral ei ole objektiivse teabe põhjal välistatud, et sellega võib kaasneda eraldi või koos muude tegevustega eeldatavalt oluline ebasoodne mõju Natura 2000 võrgustiku ala kaitse-eesmärgile, ja mis ei ole otseselt seotud ala kaitsekorraldusega või ei ole selleks otseselt vajalik.

Menetluskäik

AS Saarte Liinid (registrikood 10216057, aadress Saare maakond, Saaremaa vald, Kuressaare linn, Rohu tn 5, 93819, edaspidi taotleja) esitas ehitisregistri kaudu ehitusloa taotluse nr 2311271/07298. Taotluse kohaselt soovitakse Rohuküla sadama lõunabasseini olemasoleva sadamarajatiste (Läänemuul, Lõunamuul ja Ristmuul) rekonstrueerimist Lääne maakonnas Haapsalu linnas Rohukülas Rohuküla sadam 1 maaüksusel (katastritunnus 67401:001:0738, registriosa nr 862832, pindala 6,84 ha).

Haapsalu Linnavalitsus algatas 04.10.2023 korraldusega nr 910 Rohuküla sadama lõunabasseini sadamarajatiste rekonstrueerimise KMH.

Haapsalu Linnavalitsus teavitas KMH algatamisest ning küsis KeHJS § 15¹ tulenevalt asjaomastelt asutustelt seisukohti programmi kohta. Asjaomased asutused, kes kirja said olid: Keskkonnaamet, Tarbijakaitse ja Tehnilise Järelevalve Amet, Terviseamet, Transpordiamet, AS Kihnu Veeteed, TS Laevad OÜ. Esitatud ettepanekutega on KMH programmi täiendamisel arvestatud. Selgitused ja põhjendused on kokkuvõtlikult välja toodud KMH programmi Tabelis 5.

Haapsalu Linnavalitsus teavitas KMH programmi avalikustamisest Ametlikud Teadaanded teadaandega nr. 2325590 ja Haapsalu Linnavalitsuse kodulehel ja ajalehes Lääne Elu. KMH programmiga oli võimalik tutvuda ka Haapsalu Linnavalitsuse hoone fuajees. KMH programmi avalik väljapanek toimus ajavahemikus 8.08.2025-28.08.2024 ja arutelu 29.08.2024. Avaliku arutelu käigus soovis AS Saarte Liinid KMH programmi täiendada kaadamise võimalusega Rohuküla sadama põhjabasseini kagunurka. Lisandunud kaadamiskohta hinnatakse KMH käigus võrdselt teistega ja tulemused esitatakse KMH aruandes. Avaliku väljapaneku ajal esitasid seisukohti Keskkonnaamet, Tarbijakaitse ja Tehnilise Järelevalve Amet, Terviseamet, Transpordiamet. Esitatud ettepanekutega KMH programmi täiendamisel arvestati. Selgitused ja põhjendused on kokkuvõtlikult välja toodud KMH programmi Tabelis 5.   

Haapsalu Linnavalitsuse 25.09.2024 korraldusega nr 772 tunnistati keskkonnamõju hindamise programm nõuetele vastavaks.

AS Saarte Liinid esitas 28.01.2025 Rohuküla sadama lõunabasseini sadamarajatiste KMH aruande ja selle lisad 1 ja 2 otsustajale aruande kohta seisukoha küsimiseks, aruande avalikustamiseks ja aruande avalikustamise tulemuste arvestamiseks vastavalt KeHJS § 21 sätetele.

Haapsalu Linnavalitsus edastas 07.02.2025 aruande asjaomastele asutustele seisukohtade küsimiseks ja teavitas KMH aruande eelnõu avalikustamise ja arutelu toimumisest Ametlikes Teadaanded teadaandega nr. 2417742 , Haapsalu Linnavalitsuse kodulehel ja ajalehes Lääne Elu. KMH aruandega oli võimalik tutvuda ka Haapsalu Linnavalitsuse hoone fuajees. Avalikustamine toimus ajavahemikul 07.02.2025-08.03.2025 ja arutelu 10.03.2025.  Avalikul arutelul ettepanekuid vastuväiteid ja küsimusi ei esitatud. Arendaja edastas avalikkuse läbinud KMH aruande nõuetele vastavuse kontrollimiseks. Asjaomastest asutustest esitas Keskkonnaamet oma 07.03.2025 nr 6-3/24/10944-4 kirjaga seisukohad, millega aruandes arvestada vastavalt käesoleva seaduse §-dele 16 ja 17, arvestades käesolevas paragrahvis sätestatud erisusi. Haapsalu Linnavalitsus edastas arendajale ja juhteksperdile oma seisukoha aruande asjakohasuse ja piisavuse kohta 19.03.2025. Arendaja esitas 30.04.2025 kirjaga nr 1-11/250-8 Haapsalu Linnavalitsusele Rohuküla sadama lõunabasseini sadamarajatiste KMH aruande ja selle lisad 1-7 nõuetele vastavuse kontrollimiseks ja nõuetele vastavaks tunnistamise otsuse tegemiseks vastavalt KeHJS § 22 sätetele. Kuna KMH aruanne sisaldab mõju hindamist Natura 2000 võrgustikku kuuluvale Väinamere loodus- ja linnualale, siis saatis Haapsalu Linnavalitsus 09.05.2025 KMH aruande enne nõuetele vastavuse kontrollimist Keskkonnaametile kooskõlastamiseks (KeHJS § 29 lg 1 p 2). Pärast seda, 09.05.2025 esitas Keskkonnaamet AS-ile Saarte Liinid oma kirjaga nr 6-3/25/8574-3 arvamuse Keskkonnaameti poolt aruandele esitatud seisukohaga arvestamise ja mitte arvestamise osas. KMH ekspert koostöös AS-iga Saarte Liinid täiendas aruannet Keskkonnaametis toodud märkuste põhjal.

Seejärel esitas Haapsalu Linnavalitsus 08.07.2025 oma kirjaga nr 5-5/31/25 KMH aruande teistkordselt Keskkonnaametile kooskõlastamiseks. Keskkonnaamet keeldus 05.08.2025 kirjaga nr 6-3/25/8574-8 KMH aruannet kooskõlastamast tuues välja täiendavad märkused.

AS Saarte Liinid esitas 22.10.2025 kirjaga nr 1-11/250-10 Haapsalu Linnavalitsusele Keskkonnaameti märkuste (Keskkonnaameti kirja nr 6-3/25/8574-8) ja suuniste põhjal täiendatud Rohuküla sadama lõunabasseini sadamarajatiste KMH aruande koos lisadega nõuetele vastavuse kontrollimiseks ja nõuetele vastavaks tunnistamise otsuse tegemiseks vastavalt KeHJS § 22 sätetele.
Haapsalu linnavalitsus edastas 28.10.2025 Rohuküla sadama lõunabasseini sadamarajatiste KMH aruande ja selle lisad 1-7  Keskkonnaametile kooskõlastamiseks, et teha seejärel vastavalt KeHJS § 22 lg 6 keskkonnamõju hindamise aruande nõuetele vastavaks tunnistamise otsus.
Keskkonnaamet, olles tutvunud kooskõlastamiseks saadetud materjalidega ja lähtudes oma pädevusvaldkonnast, kooskõlastas oma  11.11.2025 edastatud kirjaga nr 6-3/25/8574-10 Rohuküla sadama lõunabasseini sadamarajatiste rekonstrueerimise KMH aruande. 
Keskkonnaamet juhtis oma kirjas tähelepanu, et looduskaitseseaduse (edaspidi LKS) § 14 lg 1 p-de 6 ja 8 kohaselt ei või hoiualal ilma kaitstava loodusobjekti valitseja  nõusolekuta lubada ehitada ehitusteatise kohustusega või ehitusloakohustuslikku ehitist ning anda ehitusluba. Süvendustöödeks ja tahkete ainete paigutamiseks tuleb taotleda Keskkonnaametilt keskkonnaluba vee erikasutuseks (veeseadus § 187 p 8 ja 10). Rohuküla sadama lõunabasseini sadamarajatiste rekonstrueerimine on kavandatud ehitusloa eelnõuga (ehitusloa taotlus nr 2311271/07298), ehitisregistris menetlus nr 365624. 

KeHJS § 22 lõike 5 järgi kontrollib Haapsalu Linnavalitsus, tuginedes asjaomaste asutuste kooskõlastustele:
1.	aruande vastavust KMH programmile;
2.	aruande vastavust KeHJS § 20  ja selle alusel kehtestatud nõuetele; 
3.	aruande asjakohasust ja piisavust kavandatava tegevuse KMH-ks;
4.	aruande kohta esitatud ettepanekute ja vastuväidete arvestamist või arvestamata jätmist.

Haapsalu Linnavalitsus peab kontrollima KMH aruande vastavust nõuetele vastavaks tunnistatud KMH programmile (KeHJS § 22 lõike 5 punkt 1). Haapsalu Linnavalitsus on kontrollinud KMH aruande vastavust KMH programmile ja leiab, et KMH aruanne vastab KMH programmile ja KMH programmist kõrvalekaldumist ei ole.
Haapsalu linnavalitsus on kontrollinud KMH aruande vastavust KeHJS § 20 sätestatud nõuetele ja leiab, et KMH aruanne vastab nendele nõuetele. KMH aruande sisu määrab KeHJS § 20 lõike 2 alusel kehtestatud keskkonnaministri 01.09.2017 määrus nr 34 „Keskkonnamõju hindamise aruandele esitatavad täpsustatud nõuded“. Haapsalu Linnavalitsus on kontrollinud KMH aruande vastavust keskkonnaministri 01.09.2017 määrusele nr 34 ning leiab, et KMH aruanne vastab selle määrusega kehtestatud keskkonnamõju hindamise aruande sisu nõuetele. KeHJS § 20 lõike 3 järgi tuleb keskkonnamõju hindamisel arvesse võtta üldtunnustatud keskkonnamõju hindamise alaseid teadmisi ja hindamismetoodikat ning varasemate asjakohaste hindamiste tulemusi.
Haapsalu linnavalitsuse hinnangul on Rohuküla sadamas kavandatava tegevuse KMH aruanne asjakohane ja piisav ehitusloa andmise üle otsustamiseks. Aruandes on antud ülevaade tegevusest ja selle mõjust.
KMH aruande avalikustamise käigus ei esitatud ettepanekuid aruande täiendamiseks.

Arvestades eeltoodud asjaolusid ja võttes arvesse keskkonnamõju hindamise ja keskkonnajuhtimissüsteemi seaduse § 7 p 1, § 9 lg 1 ja § 22 lg 6, ehitusseadustiku § 39 lg 1 Haapsalu Linnavalitsus

k o r r a l d a b: 

1.	Tunnistada Rohuküla sadama lõunabasseini sadamarajatiste rekonstrueerimise keskkonnamõju hindamise aruanne (Skepast&Puhkim OÜ töö nr 24000032) nõuetele vastavaks.

2.	Teavitada KMH aruande nõuetele vastavaks tunnistamise otsusest 14 päeva jooksul otsuse tegemisest arvates keskkonnaseadustiku üldosa seaduse § 46 lõikes 1 nimetatud isikuid ja muid menetlusosalisi ning avaldab teate Ametlikes Teadaannetes.

3.	Korraldus jõustub teatavakstegemisest.

4.	Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Haapsalu Linnavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/allkirjastatud digitaalselt/	
	
Urmas Sukles	/allkirjastatud digitaalselt/
Linnapea				
Erko Kalev
Linnasekretär